Сийрат: Маккада урушга рухсат берилмагани сабаби\nBy Исмоил Муҳаммад Яъқуб on 08/07/2021 СИЙРАТ ТАРИХ\nМаккада урушга рухсат берилмагани ва Пайғамбар саллаллоҳу алайҳи ва салламнинг руҳий томонга кўпроқ аҳамият қаратишлари сабаби\nТабиийки, мусулмонлар ўзларини ҳимоя қилишни хоҳлардилар. Эҳтимол, тинч йўл билан иш олиб бориш айрим инсонларга, айниқса ёш йигитларга ёқмаган бўлиши ҳам мумкин. Абдураҳмон ибн Авф бир неча дўсти билан Пайғамбар саллаллоҳу алайҳи ва саллам ҳузурларига келиб: “Ё Расулуллоҳ, биз мушриклик давримизда иззат-ҳурматга эга эдик. Иймонга келганимиздан кейин хорланиб қолдик”, дейишди. Пайғамбар саллаллоҳу алайҳи ва саллам: “Мен афв этишга буюрилганман, уларга қарши уруш қилманглар”, дедилар.\nБаъзи илм аҳллари Маккада нима сабабдан урушишга рухсат берилмагани ҳақида сўз юритганлар. Жумладан, Саййид Қутб раҳимаҳуллоҳ бундай дейди: “Аввало, биз ўзимиз ижтиҳод қилиб, бир ҳикматини топган бўлсак, Аллоҳ ирода қилган ҳикмат айни шу эди, деб айта олмаймиз. Чунки бундай дейиш Аллоҳ айтмаса ҳам биз унинг муродини биламиз, дегани бўлади. Қолаверса, биз баъзи нарсаларни сабаб деб биламиз, ҳолбуки у ҳақиқий сабабми ё сабаб эмасми, буни аниқ билмаймиз. Чунки мўмин киши ҳар қандай диний мажбурият ёки шариат ҳукми қаршисида мутлақо таслим бўлиши шарт. Аллоҳ таоло барча нарсани билувчи ва ҳамма нарсадан хабардор зотдир. Биз топган ҳикматлар ўзимизнинг қосир ақлимиздан келиб чиққан тахминдан бошқа нарса эмас ва хатодан холи бўлмайди ҳам. Чунки ҳақиқатни ёлғиз Аллоҳ билади. Зеро, Аллоҳ таоло Маккада уруш қилишга рухсат бермаган экан, унинг ҳикматини баён қилмади. Бизнинг қосир ижтиҳодимизга кўра, унинг ортидаги ҳикмат ва сабаблар ушбулардир:\nМаккада урушга рухсат берилмаганига сабаб Макка даври муайян шароитда муайян шахсларни тарбиялаш босқичи бўлган эди. Бундай шароитда мусулмон шахсни оғир мусибатлар қаршисида сабрли бўлишга ва қарши чиққанларга оғир-босиқлик билан жавоб қилишга ўргатиш тарбиянинг мақсадларидан эди. Шу билан мусулмон киши шахсий ғараздан қутулади, ташқи босим олдида нафси учун ўч олмайди. Табиати ҳам, ҳаракати ҳам мўътадиллашади. Натижада, исломий жамиятнинг янги тузумига осонлик билан мослашади. Янги раҳбарнинг буйруқларига итоат этади. Хуллас, янги тузумнинг буйруқларига, гарчи унинг табиатига, урф-одатига тўғри келмаса ҳам, сўзсиз бўйсунади. Бу эса ўз ўрнида исломий жамиятни қуриш учун араб мусулмон шахсини тарбиялаш учун асосий пойдевор ҳисобланади.\nТинч йўл билан даъват қилиш Қурайшга кўпроқ таъсир ўтказиши мумкин эди. Чунки улар ўз шарафлари йўлида ҳар қандай қонли урушга ҳеч иккиланмай кирар эдилар. Борди-ю, уларга қарши жавоб қилинса, Доҳис, Ғабро ва Басус урушларида бўлгани каби янги урушни бошлаб юборишлари эҳтимолдан холи эмас эди. Сўнг Исломдан бўлган асосий мақсад унутилиб, қонли урушга ўтиб кетилиши мумкин эди.\nАгар уруш бошланиб кетса, Макка аҳли умумий бир тузум остида яшаб келмаганлари боис ҳар бир хонадонда қон тўкилиши эҳтимоли бор эди. Демак, бундай шароитда урушга рухсат бериш кўпчиликнинг ёстиғини қуритарди. Кейин Ислом мана шундай хунрезлик дини, деб Исломни бадном қилинарди. Ўзи шундоқ ҳам ҳаж мавсумларида Қурайш Муҳаммад ота билан ўғилнинг, эр билан хотиннинг ўртасини ажратяпти, деб ташвиқот олиб борар эди. Агар уруш содир этилса, бу гап ўз тасдиғини топар ва Қурайш: “Бу дин фарзандга ўз отасини, қулга ўз хожасини ўлдиришни буюрмоқда”, деб айтарди.\nЭҳтимол, Аллоҳ таоло мусулмонларни диндан қайтариш учун қийноқларга солаётганларнинг ўзлари ҳам келажакда Исломнинг холис аскарларига ва ҳатто шавкатли қўмондонларига айланишларини билгани учун ҳам урушга рухсат бермагандир. Умар ибн Хаттоб разияллоҳу анҳу бунга ёрқин далил бўлади.\nЭҳтимоллардан яна бири шуки, қабилачилик шароитида араблар мазлумнинг ёнини олиб, золимга қарши курашишлари ва урушдан асло қайтмасликлари улар учун фахр эди. Хусусан, ҳурмат-эътиборли кишиларга зулм қилинса, асло чидаб тура олмас эдилар. Бунга талайгина мисоллар бор. Масалан, Ибн Дуғунна Абу Бакрнинг Маккадан чиқиб кетишини хоҳламади ва буни араблар учун ор деб билди. Чунки Абу Бакр улар ичида обрў-эътиборли кишилардан эди. Шунинг учун уни ўз ҳимоясига олишини айтди. Ёки бўлмаса, баъзи араблар Бани Ҳошим уруғини Абу Толиб дарасида қамал қилиш борасида тузилган битимни бузиб юборишлари ҳам бунга мисол бўлади.\nЁки ўша даврда мусулмонлар жуда ҳам озчиликни ташкил этганликлари ҳамда даъват Макка шаҳрига чекланиб, Арабистон яриморолининг бошқа қисмларига ҳали етиб бормаганлиги ёки етиб борган бўлса ҳам у ер-бу ерга етиб борганлиги ҳам урушга рухсат берилмаганига сабаб бўлган бўлиши мумкин. Барча қабилалар Қурайшнинг ички курашларидан ўзларини четга олиб, натижани кутар эди. Мана шундай қалтис вазиятда озчилик мусулмонларнинг мутлақ кўпчилик бўлган кофирларга қарши урушишлари, гарчи урушда мусулмонлар кофирларга қараганда кўпроқ одам ўлдирсалар ҳам, пировардида бу уларнинг бутунлай қирилиб кетишларига сабаб бўлиши мумкин эди. Натижада яна ширк ўз жойида қолаверар, воқеда Исломнинг ҳеч қандай ўрни қолмас эди. Ҳолбуки, Ислом ҳаёт қонуни, дунё ва охират тузумидир.\nУрушга ҳали катта эҳтиёж туғилмаган эди. Чунки даъват иши ўз ўрнида юриб турган эди. Пайғамбар саллаллоҳу алайҳи ва саллам Бани Ҳошимнинг ҳимоясида туриб даъват ишини юргизиб турган эдилар. У зотга таҳдид соладиган куч йўқ эди. Даъватни тўхтатишга ҳеч ким журъат қила олмаётган эди. Пайғамбар саллаллоҳу алайҳи ва саллам Қурайш йиғинларида Каъба олдида, Сафо тоғи устида, барча оммавий тўпланишларда Исломга даъват қилаётган эдилар. Биров у зотни қамаб қўйишга ёки ўлдиришга ёки у зотга ўзининг сўзини ўтказишга журъат қила олмаётган эди.\nБу айтганларимиз Аллоҳнинг иродаси тақозо этган ҳикматларга киради. Ўша даврда мусулмонларни урушдан ман этилса ва намозни адо этишга буюрилса, келажакда етук хулқ эгалари бўлиб етишишлари, раҳбарга бўйсунишни ўрганишлари, шахсий ғаразлардан қутулиб, Аллоҳ йўлида холис амал қилувчи бўлишлари умид қилинарди.\n “Ас-сийра ан-набавия ас-саҳиҳа”, 1/158-бет.\n Муҳаммад ал-Қаҳтоний, “Ал-вало вал-баро” (“Тафсири зилол”дан қисқартма), 169-171-бет. “Тафсири зилол”, 2/714,715-бетлар. “Маолим фит-тариқ”, 69-71-бетлар.\nAvvalgi maqolaЖомеъ ал-улум вал-ҳикам шарҳи | 47 | Ўн иккинчи ҳадис (3) | Шайх Содиқ Самарқандий\nKeyingi maqola Ҳидоя шарҳи | 210 | Хулу (3) | Шайх Содиқ Самарқандий


Эрдўғон: "Қўлида қуроли йўқ одамларнинг имони бор эди" - BBC News O'zbek\nImage caption Эрдўғон Истанбулдаги тарафдорлари олдида чиқиш қилган\nТуркияда давлат тўнтариши уринишига бир йил тўлди. Президент Эрдўғон 15 июлдаги кун тартибини давлат тўнтаришига уриниш кунида саҳнага чиққан, одамларнинг тўпланиб исёнчиларга қарши бирлашишига сабабчи бўлган Миллат жомеъ масжидида бомдод намозини ўқишдан бошлаган.\nНамоздан сўнг Президент қароргоҳида 15 июл шаҳидлари ёдгорлиги очилиш маросимида қатнашган.\nВоқеалар ривожи: Туркияда ҳарбий тўнтаришга уриниш\nТуркия: фавқулодда ҳолат одамлар ҳаётини ўзгартирадими?\nЭрдўғон Оврўпо Иттифоқига таҳдид қилди\nДавлат тўнтариши барбод бўлганини рамзий ифодаловчи Истанбул кўприги қаршисида Эрдўғоннинг 10 минглаб тарафдорлари йиғилди. Зирхли танк ва қуроллар билан ҳарбийлар томонидан эгаллаб олинган айнан мана шу кўприкдан 10 минглаб тинч аҳолининг юриши тўнтаришнинг барбод бўлганини англатган эди. Кўприк кейинчалик ШАҳидлар кўприги дея номланди.\nДавлат тўнтаришига уринишдан роппа роса бир йил ўтиб Туркия Президенти Ражаб Тоййиб Эрдўғон ўн минглаб тарафдорлари олдида нутқ сўзлаган. Эрдўғон демократия ва унинг ҳукуматини ҳимоя қилган халқ ва депутатларни мақтаган.\nУ тўнтариш фитначиларига ўлим жазоси бериш кераклигини яна бир бор таъкидлаган ва улар Гуантанамо маҳбуслари сингари махсус формада юриши кераклигини айтган.\nЎтган йилнинг 15 июл куни Туркия армиясидаги айрим бўлинмаларнинг давлат тўнтариши уринишига қарши чиқиш натижасида 250 одам ҳалок бўлган ва 2196 киши жароҳатланганди.\nImage caption Минглаб одамларнинг Истанбулдаги кўприкдан ўтиши давлат тўнтариши барбод бўлганини билдирганди\nШундан буён ҳукумат тўнтариш тарафдорларини кескин жазолади. 150 мингдан зиёд давлат хизматчилари ишдан олинди ва 50 мингдан зиёд киши ҳибсга олинди.\nТўнтариш бир неча сабабларга кўра амалга ошмагани айтилади. Уларнинг ичида юксак мартабали ҳарбийлар, сиёсий томондан қўллаб қувватловнинг бўлмагани ва халқ ичида суянадиган куч бўлмагани келтирилади.\nИсёнчилар Эгей денгизи бўйида дам олаётган Эрдўғонни қўлга олишга ҳаракат қилишади. Бироқ у кетишга улгуради. Тўнтариш Эрдўғонга лаёқатли аскарлар ва оддий фуқаролар томонидан бостирилади. Тўнтариш санасини ёдга олиш маросимида Президент мана шу одамларга юзланиб, уларнинг ҳиссаси учун алқади.\n"Қўлида қуроли йўқ оддий одамлар байроқ ушлаб олган эди. Муҳими уларнинг иймони бор эди", - деган у минглаб тарафдорлари олдида.\nТуркияда ҳарбий тўнтаришга уриниш


Android-смартфон оригиналлигини аниқлашнинг энг содда ва ишончли усули - Terabayt.Uz\nFacebook энди газеталарга пул тўлайди\nAndroid-смартфон оригиналлигини аниқлашнинг энг содда ва ишончли усули\nАйрим смартфонларнинг (одатда – қимматбаҳо флагманларнинг) қалбакилаштирилиши ҳоллари учраб туради. Бирор гаджетнинг оригинал ёки сохта эканлигини аниқлашнинг турли йўллари бор.\nЎҚИНГ: iPhone: асл ва қалбаки маҳсулотни фарқлашга оид маслаҳатлар\nБунинг энг ишончли, шу билан бирга содда йўлларидан бири – Antutu Officer номли утилитадир. Ушбу илова ёрдамида бирор смартфоннинг оригиналлигини текшириш учун, уни айни ўша телефонга мана бу ҳавола орқали кўчириб олиб ўрнатасиз. Номидан ҳам пайқаганингиздек, бу – машҳур Antutu бенчмаркининг махсус дастуридир. Гарчи инглизча бўлса-да, унинг интерфейси содда ва тушунарли.\nКейин эса бошқа бирор қурилмада (компьютер, ноутбук ёки смартфонда) y.antutu.com саҳифасини очиб, ундаги QR-кодни ўша – оригиналлиги текширилаётган смартфонда, Antutu Officer иловаси орқали сканерлаб кўрасиз.\nАгарда текширув натижасида мана бундай яшил доира чиқса, демак – қўлингиздаги смартфон оригинал экан:\nБордию QR-кодни сканерлагач, Antutu Officer қизил доира чиқариб кўрсатса, бу телефон қалбаки эканлигини англатади. Агарда сариқ доира пайдо бўлса, дастур унинг оригинал эканлигига унча ишонмаяпти (масалан, бу модел ҳали янги бўлиб, у ҳақдаги маълумотлар Antutu базасига киритилиб улгурмаган).\nЎҚИНГ: Қайси смартфонларни кўпроқ сохталаштиришади?\n#Android смартфон #иловалар #маслаҳат #Antutu Officer\nApple расмий сайтида 1563 долларлик буюртма қилган қизга iPhone 12 Pro Max ўрнига олмали йогурт келди!\nXiaomi смартфонлари ва бошқа гаджетларини 3 мартгача 40% чегирма билан олиш мумкин!


Келаси ойдан бошлаб электр энергияси, табиий газ нархи ошади\nГлавная - Новости - Келаси ойдан бошлаб электр энергияси, табиий газ нархи ошади\nКеласи ойдан бошлаб электр энергияси, табиий газ нархи ошади\nЎзбекистонда 2018 йил 16 ноябрдан бошлаб электр энергияси, табиий газ ва ёқилғи нархлари ошиши режалаштирилмоқда. Ўзбекистон Республикаси норматив-ҳуқуқий ҳужжатлар лойиҳалари муҳокамаси порталида Ўзбекистон Республикаси Вазирлар Маҳкамасининг қарори жойлаштирилди.\nТаъкидланишича, ушбу тариф нархлари ошиши жаҳон бозорида энергетик-ёқилғи ресурсларнинг нархи ошиб бориши ва Ўзбекистон мазкур соҳада давлат монополиясини камайтириш, ресурслар сотишда бозор механизмларини жорий этиш мақсадида амалга оширилмоқда.\nЎзбекистонда аҳоли (маиший истеъмолчилар) учун электр энергияси тарифи 16 ноябрдан бошлаб 10 фоизга ошади ва 1 киловатт нархи 250 сўмни ташкил этади. 2019 йил 1 июндан бошлаб эса тариф яна 12 фоизга ошиб 280 сўмга тенг бўлади.\nБунда электр плиталар билан жиҳозланган кўп хонадонли турар жойлари ва ётоқхоналарда яшовчи истеъмолчилар учун 50% чегирма берилади.\nКорхоналар ва ташкилотлар учун эса 16 ноябрдан электр энергияси тарифи 45 фоизга ошади ва 1 киловатт нархи 331 сўмга тенг бўлади. 2019 йил 1 июндан бошлаб эса тариф 370 сўмгача ошади.\nТабиий газ тарифлари ҳам 2018 йилнинг 16 ноябрдан ошиши кутилмоқда. Жумладан, аҳоли учун ўртача 10 фоиз, корхоналар учун эса кўпроқ нарх ошиши режалаштирилган.\nҚарорга кўра, газ ҳисоблагичлари ўрнатилган хонадонлар учун табиий газ нархи 16 ноябрдан 10 фоизга ошиб, бир куб.м. 320 сўмга тенг бўлади. 2019 йил 1 июндан бошлаб эса, газ нархи 350 сўмга кўтарилади.\nГаз ҳисоблагичи ўрнатилмаган хонадонлар учун 16 ноябрдан янги нарх 553 сўмни ташкил этади. 2019 йил 1 июндан эса 605 сўмга кўтарилади. Лекин уларнинг уйни иситиш учун ишлатган газ ҳажми 320 сўмдан ҳисобланади. Корхона ва ташкилотлар учун эса газ нархи 16 ноябрдан бошлаб 600 сўмни ташкил этади. 2019 йил 1 июндан эса газ нархи яна 50 сўмга ошиб 650 сўмга тенглашади.\nБунда ғишт, асфальт, цемент ва бошқа бир қатор қурилиш материаллари ишлаб чиқарувчи корхоналар, ресторан ва кафелар ва иссиқхоналар учун табиий газ нархи 1000 сўм қийматида қолади. Лекин ушбу корхоналар энергия тежовчи технологиялар ва ускуналар ишлатса, улар учун газ нархи 16 ноябрдан 600 сўмга тушади. 2019 йил 1 июндан эса 650 сўмга тенг бўлади.\nАвтомобиль газ қўйиш шохобчалари учун табиий газ нархи ҳам 800 сўм қийматида қолади.Плееры с фильмом для сайта онлайн кинотеатра


Ҳар бир касбнинг ўзига хос мураккаб жиҳатлари бор. Жамоат транспорти, айниқса, автобуслар ҳаракатини тўғри ва сифатли тарзда йўлга қўйиш ҳам кўзга кўринмайдиган мураккаб жараёнлардан иборат. Масалан, “Тошшаҳартрансхизмат” АЖ тизимидаги автосаройларда автобусларнинг кундалик санитар ва техник ҳолатини меъёрида сақлашга масъул бўлган 700 дан ортиқ ишчи-ходимлар меҳнат қилмоқда. Уларнинг машаққатли меҳнати сабаб пойтахт кўчаларида автобуслар қатнамоқда.\nЮзга яқин автобус ювувчилари ёзнинг иссиғию, қишнинг совуғига қарамай ўз вазифаларини сидқидилдан бажармоқдалар. 600 нафардан ортиқ усталар эса автобусларнинг соз ҳолда йўналишга чиқишини таъминлашмоқда.\nАвтобусларда юрганингизда ана шу инсонларнинг машаққатли меҳнатини унутманг. Транспорт воситаларига зарар етказманг ёки унинг ифлосланишига йўл қўйманг. Зеро, автобуслар халқ мулки, уни асраб-авайлаш барчамизнинг бурчимиздир.\nPayshanba, 05 Fevral 2020\n2020 йилнинг 5-6 март кунлари пойтахтимизда биринчи Тошкент халқаро инвестицион форум бўлиб ўтади.\nJuma, 31 Yanvar 2020\nҲАРАКАТ ВА ЙЎНАЛИШ ЖАДВАЛЛАРИГА ЎЗГАРТИРИШЛАР КИРИТИЛДИ\nПойтахтимизда кенг кўламда давом этаётган қурилиш ишлари ва бунёд этилаётган мавзе ва турар жой массивлари шаҳар инфратузилмасини тубдан янгиламоқда. Айниқса, бундай катта хажмдаги бунёдкорликлар йўл ва транспорт хизмати кўлами кенгайишига ҳам сабаб бўлмоқда.\nШундан келиб чиқиб “Тошшаҳартрансхизмат” АЖ аҳоли талаб ва таклифларини инобатга олган ҳолда ўз тасарруфидаги йўналишларни мувофиқлаштириб бормоқда. Талаб юқори бўлган автобус йўналишлари ҳаракати ва жадваллар сонига ўзгартиришлар киритилмоқда.\nЖорий йилнинг февраль ойидан бошлаб яна қатор йўналишлар ўзгартирилади. Жумладан, 2-автобус саройига қарашли 49-“ТТЗ – Дўстлик метроси” йўналиши ҳаракати тўғри йўналишда Авиасозлар кўчасининг “Авиясозлар саройи” бекатидан Авиасозлар, Қорасув, Алимкент, Элбек кўчалари орқали “Дўстлик” метросигача этиб ўзгартирилди.\n63-“Қорасув 1-мавзе – Юнусобод 9-даҳа” йўналиши эса Олтинтепа кўчасидан Хирмонтепа, Буюк ипак йўли ва Мирзо Улулғбек кўчалари орқали ўтадиган бўлди.\n83-“Юнусобод 6-даҳаси – Экскаватор заводи” йўналиши эндиликда Янги Юнусобод кўчасидан Янги шаҳар, Чинобод, Амир Темур ва А.Дониш кўчалари орқали ўтади.\n199-“Экскаватор заводи – Жисмоний тарбия институти” йўналиши автобуслари ўз ҳаракатини “Жисмоний тарбия институти” бекатидан Қанғли, Феруза, Навоий кўчалари орқали “Оқ қовоқ” маҳалласидан давом эттиради. Бу йўналиш эндиликда “Экскаватор заводи – Оқ қавоқ маҳалласи” деб юритилади.\nШунингдек, 4-автобус саройига қарашли 8-“Сергели 7-даҳаси – Чилонзор 25-даҳаси” йўналиши автобуслари ҳам эндиликда Шокирариқ, М.Турсунзода, Меҳригиё Паркент йўли, ТҲАЙ ва М.Турсунзода кўчалари орқали Сергели 7-даҳа АШБга қадар ҳаракатланади.\nБундан ташқари йўловчилар мурожаатларидан келиб чиқиб, 2-автобус саройи тасарруфидаги 14,24,60,63,89,96- ҳамда 4-автобус саройининг 8,32,38,57,80,84,122,135-йўналишларнинг жадваллари сонига ҳам ўзгартиришлар киритилди.\nPayshanba, 29 Yanvar 2020\nШАҲАР ЖАМОАТ ТРАНСПОРТИГА ХУСУСИЙ СЕКТОР ЖАЛБ ЭТИЛДИ\nМуҳтарам Юртбошимиз олиб бораётган ислоҳотларда жамиятдаги ҳар бир жабҳада хусусий сектор улушини кенгайтириш масаласи кенг илгари сурилмоқда. Жумладан, пойтахт жамоат транспортида кўрсатилаётган хизмат сифатини яхшилаш, рақобат муҳитини шакллантириш учун соҳага хусусий тадбиркорларни кенг жалб этиш мақсадида қатор самарали саъй-ҳаракатлар амалга оширилмоқда.\nХусусан, “Тошшаҳартарснхизмат” АЖ негизида йўловчи ташиш билан шуғулланувчи хусусий корхоналар фаолиятини кенг йўлга қўйиш мақсадида дастлабки қадам ташланди.\n“Alixan trans servis” масъулияти чекланган жамиятига шу кунгача “Тошшаҳартрансхизмат” АЖ томонидан хизмат кўрсатиб келинган 129-“Авиясозлар шаҳарчаси — Юнусобод 17 мавзе” йўналиши тендерга қадар ушбу корхонага бириктирилди.\nКорхона томонидан йўналишга Хитойда Германия технологияси асосида ишлаб чиқарилган “Asia star” русумли 11 та автобуслар қўйилди. Ушбу автобусларнинг двигатель қисми “Евро5” стандарти асосида ишлаб чиқарилган. Газ ёқилғиси билан ҳаракатланувчи мазкур транспорт воситаси 70 та йўловчига мўлжалланган бўлиб, барча қулайликларга эга. Жумладан, кондиционер, пандус (ногиронлиги бўлган шахсларнинг чиқиб тушишлари учун мўлжалланган йўлак), 5 та кузатув камералари, монитор, двигателда ёнғинга қарши ишловчи автомат тизим билан жиҳозланган.\nМазкур корхона фаолияти шаҳар йўналишида тўла ўрганилади ва бошқа йўналишларга ҳам хусусий секторни кенг жалб этиш чоралари кўрилади.\nYakshanba, 19 Yanvar 2020\nАзиз юртдошлар! Бугунги қутлуғ сана - Ватан ҳимоячилари куни барчамизга муборак бўлсин. Аслида ватанни ҳимоя қилиш уни кўз қорачиғидек асраб-авайлаш юртнинг ҳар бир фарзанди вазифасидир. Аммо, ушбу шарафли вазифанинг асосий қисмини ҳарбийларимиз ва бошқа ҳуқуқ-тартибот идоралари ходимлари амалга оширадилар. Уларнинг кечани кеча, совуқни совуқ демай юрт ҳимояси, унинг осойишталиги учун қалқон бўлишлари сабаб бугун барчамиз тунлари ором олиб, кундузлари хотиржаммиз. Шу сабабли ҳам уларни қанча улуғласак, қанча эъзозласак шунча оз. Барчангизга соғлик-саломатлик, оилангизга фаровонлик, бахт тилаймиз. Юртимизнинг ҳар бир фарзанди сиз каби мард, жасур ва фидойи бўлсин.\nSeshanba, 14 Yanvar 2020\n“Тошшаҳартрансхизмат” АЖ ҳайдовчилари орасида “Бу касбда чидаганлар ишлайди” деган ақида бор. Ҳақиқатан ҳам ҳам шундай. Иссиқни иссиқ, совуқни совуқ демай, бир кунда турли феъл-атворли минглаб кишилар билан муомала қилишга ва йўлнинг машақатлари-ю турли тасодифлари ва воқеа-ҳодисаларга тайёр кишиларгина бу касбни эгаллайдилар.\nНурилло Ашимов ҳам ана шунадай ҳайдовчилардан. У бир неча йилдан буён 89- автобус йўналишида йўловчиларга хизмат қилади. Йўлда турли воқеа ходисаларга кўникиб кетган Нурилло бу сафар ҳам ўзини йўқотмади.\nКун тушликка яқинлашиб қолганди. Автобус Паркент бозори атрофида ҳаракатланаётганди. Шу пайт йўловчилардан бирининг тўсатдан мазаси қочиб, хушсиз ҳолга келди. Хушёр ҳайдовчи дарҳол автобусни йўл четида тўхтатиб, чиптачи Достон Тожибоев билан йўловчига ёрдамга шошди. Уларнинг вақтида кўрсатган биринчи тиббий ёрдами билан йўловчи П.Д омон қолди.\nАлбатта, ҳар бир хайрли иш эътирофсиз қолмайди. Йўловчилар ҳайдовчи ва чиптачига ижтимоий тармоқлар орқали тўхтовсиз ўз миннатдорчиликларини билдиришмоқда. “Тошшаҳартрансхизмат” АЖ раҳбарияти ҳам ўз навбатида уларнинг бу хизматларини моддий ва маънавий тақдирлади.\nChorshanba, 09 Yanvar 2020\nХАЛҚИМИЗ СУЙГАН САНЪАТКОРЛАРИМИЗДАН ЯНГИ ЙИЛ ТАБРИГИ\nАссалому алайкум! қадрдонларим! Мана шонли умримиздан яна бир йил билан хайрлашмоқдамиз. Нима дердик, энг яхши тилакларимни билдираман. Ким нимани ният қилган бўлса шу бошланаётган йилда илойим амалга ошсин. Айниқса, транспортчиларнинг меҳнатини яхши қадрлашимиз керак, ҳаммамиз кўчада юрамиз-ку, биламиз уларнинг захматли хизматларини. Шу маънода ана шу қадрдонларимизнинг барча ўйлаган ниятлари кириб келаётган Янги йилда ўзлари кутганидан ҳам ортиқ бўлиб амалга ошаверсин! Одам яхши ният қилаверса барибир шунга эришар экан. Барчамизга Янги йил қутлуғ бўлсин!\nБарча юртдошларимизни Янги йил билан чин қалбимдан табриклайман. Ўйлаган ниятларингиз амалга ошсин. 2020 йил орзуларга бой йил бўлсин. Юртимиз тинч, осмонимиз мусаффо бўлсин. Айниқса, пойтахтимиз Тошкент тобора гўзаллашиб, шаҳримиз ҳуснига-ҳусн қўшиб бормоқда. Йўллар, кўчалар, кўприклар, ҳиёбонлар эса бунга яққол мисол бўла олади. Жамоат транспорти хизмати вақтида келиб, одамларни керакли манзилларига олиб борса қандай яхши. Байрам кунлари безатилган чиройли автобуслар йўловчиларга беминнат хизмат қиладилар. Мен ана шу фидойи касб эгаларини Янги йил байрами билан яна бир бор табриклайман. Дастурхонлари тўкин-сочин, хонадонларидан файзу-барака аримасин дейман.\nЎзбекистон Миллий Академик драма театри актрисаси\nМана бир йил бир пасда ўтиб, яна бир янги йилни қаршиламоқдамиз. 2020 йил ҳаммамиз учун энг эсда қоларли қувончларга бой йил бўлишини истардим. Ким нима орзу ниятлари бўлса ҳаммаси 2020 йилда ижобат бўлишини тилаб қоламан. Янги йилда янги режалар мақсадлар билан қарши олайлик шунда ҳамма орзу ниятларимиз ижобат бўлади. Энг асосийси, тинчлик ва соғлик тилайман. Қолганларини ўз кучимиз интилишимиз билан эришишимизга Аллоҳдан куч-қувват, соғлиқ сўраб қоламан!\nАссалому алайкум қадрдонлар, азиз транспортчилар! Мана 2019 йилнинг хам охирги ҳафтаси, кунлари, дакикалари, сониялари утиб бормокда... Бу йилда ушалмаган энг эзгу орзу ниятларимизга келаётган йилда эришиб юрайлик! Ҳар доим мартабангиз бунданда улуғ бўлсин, олингу олдирманг, иззатда, ҳурматда, обруда бўлинг! Ҳамиша оилангизда меҳр-оқибат, севги муҳаббат, бахт саодат ҳукм сурсин! Фарзандларингиз ҳар доим сизга фақат раҳмат, ҳурмат, обрў эътибор олиб келадиган бўлишсин! Ота – онангизни умрларига Аллохим умр, соғлиқларига соғлиқ қўшсин! Бундан юқори чуққиларни забт этиб, олға қадам ташлаб юринг! Аллоҳим бераридан қолдирмасин. Келаётган янги йил оилаларимизга бахт, омад, тинчлик, хотиржамлик олиб келсин!\nЯнги 2020 йилингиз муборак булсин!!!\nАссалому алайкум, онажонлар, отажонлар, транспортчи азизларим! Кириб келаётган янги йил билан барча ҳамюртларимизни табриклайман. 2020 йил ҳаммамиз учун барокатли, тинчлик йили бўлсин. Фарзандларимиз бахтиёр бўлсин. Болалар кулгиси ҳар бир хонадонда янграсин. Ота-оналаримиз, таълим берган устозларимиз соғ-омон бўлишсин. Шулар қаторида “Тошшаҳартрансхизмат” акциядорлик жамиятига қарашли корхоналарда ҳалол меҳнат қилиб келаётган барча жамоат транспорти вакилларини, уларнинг оила аъзоларини ҳам ушбу байрам билан табриклайман. Ўзбегимни боши ҳамиша тўйдан чиқмасин. Биз санъаткорлар эл-юртга хизмат қилишдан чарчамайлик. Илоҳим юртимизга кўз тегмасин. Ўзбекистон доимо биринчилардан бўлсин ҳамма нарсада!\nКириб келаётган янги 2020 йил барчамиз учун баракали ва қувончли йил бўлсин! Тинч-осойишта юртимиз барча соҳасида ижобий ўзгаришлар авж олиб, ватанимиз дунёга танилишини тилайман! Транспорт соҳасида фаолият юритаётган юртдошларимизни бошланажак йилда масъулиятли ишлари бароридан келишига тилакдошман. Барчангизни хушчақчақлик, кўтаринки кайфият асло тарк этмасин! Касби транспорт билан боғлиқ қадрдон юртдошларим, барчангизга Янги йил қутлуғ бўлсин!\nҲурмат билан, Зуҳра СОЛИЕВА\nАвваламбор, барча юртдошларимизни янги кириб келаётган – 2020 йил билан чин қалбимдан табриклайман. Эски йилда амалга ошмаган ишлари янги йилда амалга ошишини тилаб қоламан. 2020 йил Транспортчилар учун жуда ҳам омадли келсин! Шу фурсатдан фойдаланиб, Янги йил барокатли келишини ният қиламан. Олдимизда турган улкан имкониятларни қўлга киритишимизни тилаб қоламан. Юртимиз тинч, осмонимиз мусаффо бўлсин. Барча юртдошларимизни яна бир бор кириб келаётган Янги йил билан чин қалбимдан табриклайман!\nАссалому алайкум ҳурматли юртдошлар, транспортчи қадрдонлар! Барча-барчангизни айни дамда кириб келаётган Янги йил байрами билан чин қалбимдан муборакбод этаман. Азиз транспортчиларимиз, ҳаётингиздан севги-муҳаббат, меҳр ва қадр ҳеч қачон йўқолмасин. Хонадонларингизда яхшилик ва файз уфуриб турсин. Биздек йўловчиларга сидқидилдан хизмат қилишдан чарчаманг!\nБарча транспортчи ходимларни кириб келаётган янги 2020 йил билан чин қалбимдан муборакбод этаман. Хонадонингиздан қут-барокат, тинчлик ва тотувлик ҳеч қачон аримасин. Қалбингизда неки орзу ва тилаклар, эзгу ниятлар бўлса Тангрим барчасини ижобат қилсин. Юртимизда транспорт соҳаси бўйича олиб борилаётган ислоҳотларда ўз ҳиссангизни қўшишда бардавом бўлинг. Барча транспорт соҳасида ўз фаолиятини олиб бораётган юртдошларимизни кириб келаётган Янги 2020-йил билан чин қалбимдан муборакбод этаман. Хонадонингиздан қут-баракот, тинчлик тотувлик ҳеч қачон аримасин. Қалбингизда неки орзу тилаклар, эзгу ниятлар бўлса Тангрим барчасини ижобат қилсин. Юртимиз тинч, осмонимиз мусаффо, Юртбошимиз омон бўлсинлар. Яна бир бор айём муборак. Энг эзгу тилаклар сизлар учун!\nҚадрли ҳайдовчилар, транспортчи ходимлар! 2020 йилда шундай бахтли бўлингки, бахтдан қочиб омадга қоқилинг. Қувончга суяниб туриб шодлик сўқмоқларидан юринг, чарчаганда меҳр чашмасидан, омад ариқларидан сув ичиб ҳаёт йўлларида хушнуд давом этинг. 2020 йилда қадрингиз нондак азиз, қалбингиз қордак нафис бўлсин, ҳаётда шундай яшангки ҳамма сизга ҳавас билан боқсин! Келаётган янги йил муборак бўлсин!\n2020 йил барчангизга сиҳат саломатлик, бахт, меҳр-муҳаббат ёр бўлишини тилайман. Хонадонингиздан яхши кунлар аримасин. Наинки орзу-ҳаваслар бўлса, бекаму кўст амалга ошсин. Албатта янги йилда яқинларингиз сафи кенгайсин. Касбим тақозоси билан тунлари шаҳримиз кўчаларини кўп кузатганман ва бугун ҳам шунга гувоҳ бўлиб турибман. Жамоат транспорти бир маромда, тартиб билан ҳаракатланса, кўчаларимизда одамлар эркин, хотиржам юради. Сирасини айтганда, ҳар бир шаҳарнинг жамоат транспорти маълум маънода унинг қиёфасини белгилайди.\nАзиз жамоат транспорти ходимлари халқимизга хизмат қилишдан чарчаманг! Йўловчилар дуосини олиб юринг. Янги йил оилангизга яхшиликлар олиб келсин.\nShanba, 28 Dekabr 2019\nҚЎЛБОЛА ЖИҲОЗЛАРГА ҚАРШИ КУРАШИЛМОҚДА\n“Тошшаҳартрансхизмат” АЖ тасарруфидаги йўналишларда қатновчи автобусларга ҳайдовчилар томонидан меъёрларга зид бўлган жиҳозларни ўрнатишга қарши қатъий кураш олиб борилмоқда. Айниқса, сўнгги вақтларда юқори децибелли сигналлар (воздушка) ўрнатилган автобуслардан бундай воситалар олиб ташланмоқда. Сўнгги ҳафтада қарийб 20 дан ортиқ автобусдан ана шундай меъёрга зид воситалар ечиб олинди.\nPayshanba, 11 Dekabr 2019\nЎЗБЕКИСТОН МАДҲИЯСИГА 27 ЙИЛ\n27 йилдирки юртимиз мадҳияси жаҳон майдонлари узра жаранг сочмоқда. Турли сиёсий учрашув ва тадбирлар, халқаро спорт мусобақаларида юртимиз байроғи кўтарилгани замоноқ ҳар бир сатрида юртимиз ва халқимиз ҳақида ҳар қандай кишида тўла тасаввур уйғотиш қудратига эга мадҳиямиз баралла янграмоқда.\nБу эса ҳар қандай киши қалбида ғурур ва ифтиҳор туйғуларини жўш урдиради.\nМадҳиямизнинг қанчалик кўп янграши юртимизнинг шунчалик тараққий этиб, ҳар бир соҳада муваффақият қозониб, жаҳон майдонида ўз ўрнимиз ва мавқейимизга эга бўлиб бораётганимиздан далолатдир.\nШундай экан юртимиз мадҳиясининг жарангги ҳеч қачон сўнмасин. Халқимиз ҳаёти фаровон бўлиб, ватанимиз гуллаб яшнайверсин. Дунё аҳли ҳамиша бизга ҳавас билан қарасин.\nФУҚАРОЛАР МУТАСАДДИЛАР ҚАБУЛИДА\n“Тошшаҳартрансхизмат” АЖ тизимида мурожаатлар билан ишлашни такомиллаштириш мақсадида ҳафтанинг ҳар пайшанба куни соат 10:00 дан 12:00гача фуқаролар билан давом этиши белгиланган очиқ мулоқот шаклидаги қабулларнинг дастлабкиси бўлиб ўтди.\nДастлабки қабул жараёнларига бир неча фуқаро ташриф буюрди ва уларнинг мурожаати орқали соҳа фаолиятига оид қатор масалаларга ойдинлик киритилди.\nХусусан, фуқаро О.С 26-йўналиш фаолиятидан қониқмаётганини билдирган бўлса, фуқаро М.Ж эса 144, 188-йўналишлардаги автобуслар қатновидан норозилигини билдирди. Фуқаро Қ.М автобусларнинг техник ҳолати билан боғлиқ масалалар билан мурожаат қилди.\nЖамият ва автобус саройлари раҳбарлари ҳамда мутасаддилар иштирокида ўтган қабул жараёнида кўтарилган барча муаммоларни ижобий ҳал этиш бўйича чоралар белгиланди.\nБундан ташқари раҳбар ва мутасаддилар “Жума — автомобилсиз кун”да мурожаатларда кўрсатилган йўналишлардаги муаммоларни бевосита жойида ҳам ўрганишга келишиб олдилар.\nXozir saytda 1975 mehmon


Тожикистонда Амонатбанк деярли 4 миллион долларлик молиявий фирибгарликни фош қилди\nТожикистон Амонатбанк банкида Ҳисоб палатасининг аудити давомида 41 миллион сомонийдан (4 миллион доллар) ортиқ молиявий фирибгарликлар аниқланди.\nҲисоб палатаси маълумотларига кўра, мижозларнинг ҳисоб рақамидан пуллар улар билмаган ҳолда олиб қўйилган. Аудиторлик текшируви банкнинг 2018-2019 ва 2020 йил биринчи ярмидаги фаолиятини қамраб олди.\nТожикистон Ҳисоб палатаси раиси Қорахон Чиллазода 4 февраль куни Душанбеда бўлиб ўтган матбуот анжуманида «йўқолган» пулларнинг катта қисми пойтахтнинг Исмоили Сомоний туманидаги 5-сонли филиалига тўғри келаётганини айтди. Унга кўра, бугунги кунгача ушбу суммадан 23,6 миллион сомоний (2 миллион доллар) ундирилган.\nҲисоб палатаси раҳбари, шунингдек, материаллар Бош прокуратурага юборилганини, улар 5-сонли филиал филиали бошлиғи, бош бухгалтери ва хазиначисига қарши жиноий иш қўзғатганини айтди. Ҳозирда учаласи ҳам ҳибсда.\nАмонатбанк мутасаддиларининг бу борадаги фикри ҳозиргача номаълум ва улар олиниши билан эълон қилинади.\nАввалроқ, Тожикистон Ҳисоб палатаси Амонатбанкда 2018 йилда 16 миллион сомоний (1,4 миллион доллар) миқдоридаги молиявий зарар аниқланганлиги тўғрисида хабар берган ва ушбу банкнинг айрим ходимларини ўзлаштириш ва бюджет маблағларини ўзлаштиришда тутган.\n2019 йилда Тожикистон давлат молиявий назорати ва коррупцияга қарши курашиш агентлиги “Амонатбанк”нинг бош офисининг икки ходимини ноқонуний молиявий операцияларда гумон қилиб ҳибсга олди.\nАмонатбанк — бу Тожикистондаги йирик давлат банки бўлиб, у орқали давлат хизматчиларига пенсия ва иш ҳақи тўланади.


18:23 / 30.08.2016 3343\nАҚШ Трансатлантика савдо ва инвестиция ҳамкорлиги бўйича музокараларда ЕИнинг энг минимал стандартларига риоя қилишни ҳам хоҳламади, дея баёнот берган ГФР вице-канцлери, иқтисодиёт вазири Зигмар Габриэль. ТАСС агентлигининг хабар қилишича, ҳозирча, Брюссель Вашингтонни расман хабардор қилмаган бўлса-да, музокаралар тўхтатилган.\nАгар Америка томонининг қараши, президентлик сайловидан кейин ҳам ўзгармаса, Трансатлантика эркин савдо келишуви ҳам бўлмайди, деб таъкидлаган Габриэль.\nАввалроқ, Франция ташқи савдо масалалари бўйича давлат котиби Маттиас Фекль, расмий Париж Европа Комиссиясидан АҚШ ва ЕИ мамлакатлари ўртасида эркин савдо ҳудудини ташкил этиш бўйича музокараларни бутунлай тўхтатишни талаб қилишини билдирган эди.\nИюль ойи ўрталарида, Франция ҳукуматининг Европа ишлари давлат котиби Арлем Дезир, Трансатлантика эркин савдо ва инвестициялар келишуви 2016-йилда имзоланмаслигини маълум қилганди.\nРакета битими можароси. Россия режаларини маълум қилди


Москва мактабларида икки ҳафталик таътил эълон қилинди – Газета.uz\nФото: Москва мэри ва ҳокимияти матбуот хизмати\n29 сентябрь 2020, 14:43 Коронавирус Жаҳон\nМосква мактаблари 5−18 октябрь саналарида икки ҳафталик таътилга чиқади, дея хабар берилди Москва мэри Сергей Собянин блогида.\nОдатда, кузги таътил бир ҳафта давом этади, аммо пойтахтда коронавирус тарқалиши билан боғлиқ вазият туфайли бу муддат узайтирилди.\n«Санитария шифокорларининг тавсиясига кўра, касаллик тарқалиши даражасининг пасайиши ва ковид аниқланган беморлар сонининг кўпайишини ҳисобга олиб, мен кузги таътил давомийлигини оширишга қарор қилдим», — деб ёзади Сергей Собянин.\nТаътил вақтида масофавий ўқитиш бўлмайди, аммо мактаб ўқувчилари ўтган нарсаларини такрорлашлари ва агар хоҳласалар, Москва электрон мактаби ёрдамида янги материалларни ўрганишлари мумкин.\nҚўшимча таълим ва болаларнинг бўш вақтларини унумли ўтказиш муассасалари ҳам ўз фолиятини икки ҳафтагача тўхтатиб туради, аммо болалар боғчалари «одатдаги жадвал бўйича» ишлашда давом этади.\nТезкор штаб маълумотларига кўра, 28 сентябрь куни эрталаб аниқланишича, Москвада суткасига 2117 та COVID-19 касаллиги қайд этилган. Таққослаш учун, бир кун олдин 2016 та янги ҳолат аниқланган эди. Бир ҳафта олдин, 21 сентябрь куни Москвада кунлик ўсиш 915 тани ташкил этган, дея хабар берди Meduza.\n28 сентябрь куни Москва шаҳри ва Москва вилояти ҳокимияти аҳолига янги тавсиялар бера бошлади. Маъмурият коронавирус инфекцияси хавфи туфайли 65 ёшдан ошганларга ва сурункали касалликларга чалинганларга уйда қолишни тавсия қилмоқда.\nРБК маълумотларига кўра, ушбу тоифадаги ишчиларга узоқдан ишлашга ўтиш ёки таътилга чиқиш тавсия қилинган. Шунингдек, расмийлар иш берувчилардан имкон қадар кўпроқ ходимни масофадан ишлашга ўтказишларини сўрашган.\nШунингдек, ҳомиладор ва янги туғилган аёлларга ўзини изоляция қилиш режимига риоя қилиш тавсия этилган.\nАввалроқ, Ўзбекистон Халқ таълими вазирлиги мактабда ўқиш кеч бошланганига қарамай, таътил жадвалини ўзгартириш режаси йўқлиги ҳақида хабар берган эди.


Тарихи асрларга туташ Ҳисорим!.. - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nТарихи асрларга туташ Ҳисорим!..\nЧоп этилган 25 Сентябр 2015\tКӯришлар: 1157\nДАВЛАТ БОШЛИҒИ – ҲИСОРДА\n22 сентябр куни Тожикистон Республикаси Президенти Эмомали Раҳмон маориф ва маданият соҳаси бир қатор муассасалари очилиши, дала ишлари, 3000 йиллик юбилей муносабати билан юбилей иншоотлари қурилиши ишларининг бориши билан танишиш мақсадида Ҳисор ноҳиясига иш сафари билан борди.\n«Душанбе-Турсунзода» автомобил йўлидаги «Сомон» қишлоқ жамоатида мамлакат Президентини ноҳия аҳолиси ўзига хос самимият билан кутиб олди.\nБу Давлат бошлиғининг яратувчанлик сиёсатини қўллаб-қувватлашдан гувоҳлик беради.\nМамлакат Президенти Эмомали Раҳмон Ҳисор ноҳиясида ноҳия музейи биносини тантанали тарзда очиб берди.\nМазкур замонавий бино Давлат бошлиғи ташаббуси билан Ҳисорнинг 3000 йиллиги муносабати билан қурилган.\nИншоот қурилиши ва ясатилишида музейга ўзига хос ҳусн бағишловчи ўрта аср ва замонавий услуб умумлаштирилган.\nМузей биноси уч қаватли бўлиб, ертўла биноси ҳамда тарихий ёдгорликлар, топилмалар, картиналар ва бошқа экспонатларни сақлаш учун барча шароитларга эга.\nИншоот буюртмачиси Тожикистон Республикаси Президенти Ижроия аппарати ҳукумат иншоотлари қурилиши дирекцияси, пудратчиси эса «Монолит-2011» МЧЖ ҳисобланади.\nҚурилиш умумий маблағи 14 миллион сомонийдан зиёдни ташкил қилади. Иншоотда қурилиш ишлари 2014 йилнинг май ойида бошланиб, 2015 йилнинг сентябрида охирига етказилди.\nБино умумий майдони бир гектарни ташкил қилади. Музей ертўласида кулолчилик ва шиша буюмларини таъмирлаш устахонаси, картиналар ва суратлар нусхасини кўчириш устахонаси, тола маҳсулотларини таъмирлаш, тикувчилик маҳсулотларини таъмирлаш цехи ва бошқа хизматлар жой олган.\nҲозир янги музей фондида 3000 дан зиёд тарихий экспонатлар мавжуд.\nМузей 11 бўлимдан ташкил топган бўлиб, уларнинг ҳар бири тожик халқи тарихи ва маданиятига мувофиқ тарзда фаолият юритади ҳамда келажак авлодни аждодларимиз тарихи билан таништиради. Музей қурилиши билан 23 киши доимий иш жойи билан таъминланди.\nМузей залларида халқ ҳунарлари, жумладан, заргарлик, темирчилик, IX асрдан XIX асргача бўлган металл оқартириш санъати ва бошқа тарихий топилмалар намуналари сақланади.\nНоҳия аҳолиси музей фондини тўлдириш мақсадида унга ўз аждодларидан қолган картиналарни совға қилишмоқда.\nДавлат бошлиғи Эмомали Раҳмон ноҳия ватанпарвар халқининг бу ташаббусларига юқори баҳо берди.\nМаданият қасри, Музей замонавий бинолари, гўзал фавворалар ва ўнлаб иншоотлар қурилиши Ҳисор ноҳияси маркази қиёфасига ўзига хос чирой бахш этди. Бу эса, мамлакат Президенти Эмомали Раҳмоннинг келгуси авлодларга анъаналарни мерос қолдиришни таъминлашга йўналтирилган яратувчанлик сиёсати натижаси ҳисобланади.\nМАРКАЗИЙ КУТУБХОНА – ИЛМУ МАЪРИФАТ МАСКАНИ\nҲисор ноҳияси марказида Тожикистон Республикаси Президенти Эмомали Раҳмон ноҳия марказий кутубхонасини ҳам расман фойдаланишга топширди.\nКутубхона қурилиши Тожикистон Республикаси Президенти Ижроия аппарати ҳукумат иншоотлари қурилиши дирекцияси буюртмаси билан 2014 йили «Монолит-2011» МЧЖ томонидан 10 миллион сомоний маблағ эвазига бошланган.\nДавлат бошлиғини кутубхона муштарийлари ва ходимлари хурсандчилик билан кутиб олишиб, Ҳисорнинг 3000 йиллигига бағишланган «Ҳисор энциклопедияси» янги китобини совға қилдилар.\nМарказий кутубхона 40 та бино, жумладан, 25 та иш кабинети ва 15 та ёрдамчи бинога эга бўлиб, бу ерга 38 та компютер ўрнатилган.\nКутубхона янги биносида 30 киши доимий иш билан таъминланган.\nМамлакат Президенти биринчи қаватда жойлашган кутубхона мажлислар залини кўздан кечириб, мазкур илм ва маънавият масканига ташриф буюрувчиларнинг Рўдакий асарларини ўрганиш бўйича адабиёт тўгарагида иштирок этди.\nНоҳия кутубхонасида 343 минг дона китоб бўлиб, шундан 200 мингдан зиёди марказий кутубхонада сақланади. Муштарийлар умумий сони 10 минг кишини ташкил қилади.\nМарказий кутубхона ахборот, библиографик, илмий-методик бўлимлар ҳамда электрон рўйхат, электрон кутубхона, қайдлар, Ҳисор водийси адабиётшунослари уйи, иккита катта ўқиш залидан ташкил топган.\nКутубхонада 500 минг ҳар хил мавзудаги китоб, жумладан, 500 та электр кўринишдаги китоб бор.\nМамлакат Президенти кутубхона шароити билан танишар экан, уни Ҳисорнинг 3000 йиллигини нишонлаш олдидан ўз вақтида қурилган ва ёшлару китобсеварлар учун муносиб совға, дея атади.\nЗАМОНАВИЙ МАДАНИЯТ ҚАСРИ\nМамлакат Президенти Ҳисор ноҳияси марказида маданият қасрини ишга туширди.\n1,3 гектар майдонни эгаллаб турган 700 ўринли маданият қасри Тожикистон Республикаси Президенти Ижроия аппарати ҳукумат иншоотлари қурилиши дирекцияси томонидан 27 миллион сомонийлик республика маблағлари ҳисобидан қурилган.\nБино қурилишида «Монолит-2011» масъулияти чекланган жамият ишга 100 нафардан зиёд маҳаллий мутахассисларни жалб этди.\nУч қаватли бино қурилиш ишлари 2013 йили бошланган эди.\nМаданият қасрига ёндош ҳудуд яшил минтақалар, фавворалар билан ясатилган бўлиб, натижада, бу ер ҳордиқ чиқариш ва мамлакат бу бурчаги меҳмонларининг сайру саёҳат жойига айланди.\nМаданият қасрида артистлар либосларини сақлаш учун театр галереяси, унинг музейида эса, миллий мусиқа асбоблари учун махсус жой яратилган.\nМаданият қасри катта зали ва вестибюли миллий ўймакорлик билан безатилган.\nБино ертўласида 100 ўринли ошхона, костюмларни қўйиш жойи, спорт зали, иккинчи қаватида эса, иш кабинетлари, гўзаллик салони, тикувчилик бўйича синфхона, учинчи қаватида рассомлик ва сурат чизиш ҳамда ашулачилик тўгараги мавжуд.\nМаълум бўлишича, маданият қасрида 70 киши доимий иш жойи билан таъминланган.\nДавлат бошлиғининг мамлакат Ҳукумати томонидан маданият арбоблари ва ноҳия санъати учун яратган шароити билан танишуви жараёнида театрлаштирилган дастур намойиш қилинди.\nМамлакат Президенти қурувчиларга сифатли бажарилган ишлар учун миннатдорчилик билдириб, санъат арбобларини мазкур маданият қасри очилиши билан қутлади.\nПРЕЗИДЕНТ МАКТАБИ – ВОДИЙ БОЛАЛАРИГА МУНОСИБ ТУҲФА\nМамлакат Президенти Эмомали Раҳмон Ҳисор ноҳиясига иш сафари давомида лаёқатли болалар учун Президент мактабини расман очиб берди.\nМактаб ҳовлисида Давлат бошлиғини ўқувчилар ватанпарварлик қўшиқлари билан кутиб олишди.\nИншоот Тожикистон Республикаси Президенти Ижроия аппарати ҳукумат иншоотлари қурилиши дирекцияси буюртмаси билан қурилган. Мактабда қурилиш ишлари 2010 йилнинг май ойида бошланганди.\n640 ўқувчи ўрнига эга бўлган Президент мактаби қурилишида 60 миллион сомонийдан зиёд маблағ сарфланди.\nҲисор ноҳияси лаёқатли болалар Президент мактаби қошида 400 ўринли иккита ётоқхона, ўқитувчилар учун битта тўққиз қаватли, 36 квартирадан иборат турар жой биноси, спортзал ва майдони қурилиб, бошқа замонавий шароитлар яратилган.\nПрезидент мактабида таълим шароитлари билан танишувдан аввал Давлат бошлиғи бир неча нафар ўқитувчига квартиралар калитини топширди.\nТанишув жараёнида Давлат бошлиғига Президент мактаби битта уч қаватли таълим корпусидан ташкил топганлиги, бу ердан 43 та таълим синфхонаси ва фан кабинетлари, 7 та лаборатория синфхонаси ва бошқа зарур шароитлар мавжудлиги хабар қилинди. Мазкур таълим муассасасига айни пайтда конкурс асосида 50 нафар тажрибали педагог ишга жалб қилинган.\nМамлакат Президенти таълим синфхоналарини кўздан кечирар экан, мазкур муассасада таълим жаҳон стандартларига мувофиқ тарзда йўлга қўйилиши зарурлигини қайд қилди.\nПрезидент мактаби барча зарур замонавий таълим шароитига эга бўлиб, илғор ускуналар ва технологиялар билан жиҳозлантирилган.\nБундан ташқари, мактабда катта мажлислар ва спорт заллари, электрон кутубхона, ошхона ва замонавий ётоқхона бор.\nМамлакат Президенти топшириғига биноан, бу мактабга конкурс асосида Ҳисор, Ваҳдат, Шаҳринав, Турсунзода ҳамда Рўдакий ноҳияларининг энг яхши ўқувчилари ўқишга жалб қилинадилар.\nДавлат бошлиғи ўқувчилар билан мулоқотда уларни билим эгаллаш, яхши ахлоқ, ватанга муҳаббат ва миллий қадриятларга эҳтиром кўрсатишга ундади. Ўқувчилар ўз навбатида, мамлакат Президентига бундай таълим муассасаси ташкил этгани учун миннатдорчилик билдирдилар.\nЎқувчилар учун, шунингдек, иккита ётоқхона қурилган. Давлат бошлиғи ётоқхона шароитлари билан ҳам танишди.\nМазкур Президент мактаби Тожикистонда ҳисоб бўйича еттинчиси бўлди. Худди шундай мактаблар Душанбе, Хоруғ, Кўлоб, Чкалов шаҳарлари ҳамда Бохтар ва Данғара ноҳияларида мавжуд.\nТаълим ва ётоқхона шароити билан танишувдан сўнг мамлакат Президенти Ҳисор ноҳияси ўқитувчилари, ўқувчилари ва аҳолиси билан учрашиб, уларни бу замонавий таълим муассасаси очилиши муносабати билан табриклади.\nДавлат бошлиғи лаёқатли болалар учун Президент мактаби фаолияти Ҳисорнинг 3000 йиллик юбилейи олдидан бошланиши мамлакат раҳбарияти ва Ҳукуматининг ноҳия аҳлига муносиб совғаси эканини қайд қилди.\nБугун: 21-09-2020 04:17:31


Баҳодир Аҳмедов: Эронга қарши энг яхши ўйинимизни намойиш қиламиз\n8 февраль, 2018, 18:47\nФутзал бўйича Ўзбекистон терма жамоаси бош мураббийи Баҳодир Аҳмедов Вьетнамга қарши (3:1) Осиё чемпионати чорак финал ўйинидан кейин ўтказилган матбуот анжуманида ўз фикрларини билдириб ўтди.\n“Туркманистонда ўтказилган Ёпиқ иншоотлардаги Осиё ўйинларида ҳам Вьетнамни иккита тўп фарқи (2:0) билан мағлуб этганмиз. Аммо бугунги ўйин олдидан барчасини унутиб, рақибни таҳлил қилдик ва шунга яраша тайёрландик. Бугунги ўйин натижасидан мамнунман.\nВьетнам ёмон ўйин кўрсатмади, бизга етарлича муаммолар туғдирди. Биз ўз имкониятларимиздан фойдаландик, улар эса йўқ. Шу сабабли муваффақиятга эришдик. Вьетнам футзали ижобий томонга ўзгариб, ривожланмоқда.\nЯрим финалда Эрон билан тўқнаш келамиз. Беллашув осон кечмаслиги аниқ, аммо биз энг яхши ўйинимизни кўрсатиб, финалга йўл олишга ҳаракат қиламиз”, – деди Баҳодир Аҳмедов.


Ҳайдаркўл соҳилларида илк маротаба ҳарбий хизматчилар овчилар билан ҳамкорликда ўқув-услубий йиғин ўтказди (фото) - zarnews.uz\nҲайдаркўл соҳилларида илк маротаба ҳарбий хизматчилар овчилар билан ҳамкорликда ўқув-услубий йиғин ўтказди (фото)\nМарказий ҳарбий округ қўмондонлиги Ўзбекистон овчи ва балиқчилар спорт бирлашмаси билан ҳамкорликда экстремал шароитларда яшовчанлик бўйича икки кунлик ўқув-услубий йиғин ташкил этди. Бу ҳақда Марказий ҳарбий округ матбуот хизмати маълум қилди.\nЖиззах вилоятида жойлашган Ҳайдаркўл соҳилларида ўтказилган йиғинда 60 нафарга яқин овчилар ва ҳарбийлар иштирок этди.\nДастлаб, ҳудудда дала чодирлари тикланди ҳамда ҳарбий қурол-аслаҳалар ва ов учун мўлжалланган қуроллар кўргазмаси ташкил этилди. Унда ҳар бир қуролнинг ўзига хос жиҳатлари ва унинг хусусиятлари ўрганилди.\nЙиғиннинг биринчи куни соҳилдан егулик излаш билан бошланди. Ҳарбийлар ва овчилар гуруҳларга бўлиниб, овчи итлар ёрдамида из олиш, уни қидириб топиш, қайиқлар ёрдамида балиқ овлаш каби машғулотларга жалб этилди.\n– Ҳарбийлар ва овчилар ўртасида ўқув-услубий йиғин илк маротаба ўтказилмоқда, – дейди Марказий ҳарбий округ қўшинлари қўмондони ўринбосари, полковник Пўлат Сотволдиев. – Мерганлик, жисмоний чиниққанлик ва экстремал шароитларда яшаб кетиш каби жиҳатлар бу икки касбни бир-бирига яқинлаштиради. Бу ерда олов ёқиш, овланган парранда ва балиқни овлаш, гўштидан ҳар хил турдаги таомлар тайёрлаш каби амаллар бажарилди. Тажриба ва натижалар гулхан атрофида муҳокама қилинди. Шунингдек, йиғинда қуш ва ҳайвонлар овозини ўхшатиш ва уларни ўзига жалб қилган ҳолда ов қилиш маҳоратлари борасида тажриба алмашилди.\nЙиғин якунида ҳарбий ва овчилар томонидан егулик учун овланган ҳайвонлар, паррандалар, балиқлар сарҳисоб қилинди. Унга кўра, маҳоратли овчилар ҳамда балиқчилар аниқланди. Энг илғор овчи ва ҳарбийларга округ қўмондонлиги томонидан фахрий ёрлиқ ва дипломлар топширилди.\nТеглар: ҳарбий хизматчилар


«Абдулла Орипов ҳам у кишига ихлос...\n17.06.2021 11:08 0 4998\nТаниқли уламо, пешқадам фақиҳ Ёрқинжон домла Фозиловнинг вафоти муносабати билан мамлакатимиз зиёлилари ўз хотиралари бўлишиб, маҳзунлик изҳор этмоқдалар.\n«Ўзбек халқининг ноёб гавҳарларидан бири, фақиҳ, воиз, зоҳид, ҳофизи Қуръон, тақводор олим ҳамда балоғат, мантиқ, ақида илмлари мутахассиси Ёрқинжон домла Ҳўқандий домламиздан айрилиб қолдик. Бу жуда катта йўқотишдир. Ҳасан Басрий раҳматуллоҳи алайҳ: «Олим вафот этса, қиёматгача ўрни тўлмайдиган бўшлиқ пайдо бўлади», деб бежиз айтмаганлар. Ёрқинжон домламиз ана шундай катта бўшлиқ қолдириб кетдилар», – деб ёзади Шайх Муҳаммад Содиқ Муҳаммад Юсуф номидаги жомеъ масжид имом ноиби, таниқли қори Ҳасанхон Яҳё Абдулмажид.\nҚайд этилишича, Ёрқинжон домла Ўзбекистон, Ҳиндистон ҳамда Мисрдаги пешқадам олимлардан исломнинг турли йўналишларида пухта илм олган.\n«Ёрқинжон домла тошқин дарё, бўлганда ҳам, илму ҳикматга тўла дарё эдилар. Суҳбатлашиб тўймасдингиз. Ўта беғубор, бетакаллуф, улфатнишин, сертабассум, ҳазилкаш, зарофатли инсон эдилар. Қайси мавзудан гап бошласангиз, у кишидан ўша ҳақида теша тегамаган маълумот олардингиз. Ҳамиша ёнларида бир халта китоб олиб юрардилар. Бўш қолишлари билан мутолаага берилардилар», – деб хотирлайди Ҳасанхон қори.\nТаъкидланишича, марҳум уламо адабиётнинг ҳам билимдони бўлган, форсий, туркий шеъриятдан кўплаб байтларни ёд билган.\n«У киши ҳозир бўлган мажлисда сўз бир фиқҳдан, бир ақидадан бўлар, ҳали фузулийхонлик, ҳали навоийхонликда суҳбатлашардик. Тарих, хусусан, яқин тарихимиз ҳақида кўп маълумотга эга эдилар. Хотираси ўта кучли, заковати ўта тез киши эдилар. Фикрларини жуда ҳам равон етказар, сўзларини осон уқтирардилар. Хуллас, суҳбати тарёк, ўзи жонга малҳам инсон эдилар. Шоир Абдулла Орипов ҳам у кишига ихлос қилиб қолган, у киши ҳам забардаст шоир билан адабиётда басма-бас суҳбатлаша олар эди», – дейди Шайх Муҳаммад Содиқ Муҳаммад Юсуф номидаги жомеъ масжид имом ноиби.\nЁзувчи Нуруллоҳ Муҳаммад Рауфхон ҳам Ёрқинжон домланинг мумтоз адабиёт борасида нуктадон олим бўлганини таъкидлайди.\n«Azon.uz» таъсисчиси, атоқли уламо Мубашшир Аҳмад эса марҳум олим бутун умрини дин хизматига бағишлаганини ибрат ўлароқ кўрсатади: «Устоз Ёрқинжон қорининг қисқа ва ёрқин ҳаётлари бизга ибрат бўлди. Жуда гўзал ҳаёт кечирдилар, Аллоҳни ҳеч унутмадилар ва хизматидан чарчамадилар».\nЎзбекистон мусулмонлари идораси ҳам таниқли уламо, Фарғона вилояти Данғара тумани «Саид Аҳмадхон ҳожи» жоме масжиди имом-ноиби Ёрқинжон қори Фозиловнинг вафоти муносабати билан таъзия билдирар экан, марҳумнинг ислом йўлидаги хизматини юқори баҳолаган.\n«Ер торайиб боряпти, дўстлар! Яхшиларимиз бирин-кетин бизни ташлаб кетяпти... Ҳувиллаган дунёда журму исёнларимиз билан ёлғизланиб қоляпмиз. Яна бир севикли дўст, инимиздек азиз бир зот кетди! Расулуллоҳ алайҳиссаломнинг бир севикли уммати кетди! Бу хабар... осмонлар қулаб тушгандек... Роббим! Сен ҳар нарсани билгувчисан! Сен ҳикмат соҳибисан! Ҳузурингга олган банданг биз билган одамларнинг энг яхшиси эди... Энг яхшимизни олдинг, Аллоҳ! Жаннатингда меҳмон қилгин! Бизларни Ҳавзи кавсар бўйларида учраштир! Роббим...» – дея изтироб ва дардга тўла сатрлар битди шоир ва публицист Алишер Назар.\nЮртимиздаги яна кўплаб уламолар Ёрқинжон қорини гўзал хотиралар билан ёдга олган. Уларга кўра, тақво соҳиби бўлган марҳум олим ортидан қори фарзандлар, юзлаб шогирдлар қолдирди.\nЭслатиб ўтамиз, 16 июнь куни Ёрқинжон қори Фозилов Қирғизистон Республикаси ҳудудида автоҳалокат оқибатида ҳалок бўлгани ҳақида хабар тарқалди. Қирғизистон Фавқулодда вазиятлар вазирлигига кўра, Боткен вилояти ҳудудида, Ўш–Боткен–Исфана йўлининг 158-километрида «БМВ» русумли автомобилнинг ғилдираги чиқиб кетган ва машина ағдарилган. Авария оқибатида 43 ёшли Ёрқинжон қори Фозилов вафот этган.\nҲодиса 16/06, 15:44\nДин олими Ёрқинжон қори вафот этди